Source: https://news24.ro/sesizarea-la-ccr-a-fostului-presedinte-al-csm-lia-savonea-a-fost-in-mod-evident-sicanatorie-si-abuziva/
Timestamp: 2020-04-02 09:13:28+00:00

Document:
Sesizarea la CCR a fostului preşedinte al CSM Lia Savonea a fost "în mod evident şicanatorie şi abuzivă". - News24.ro
Fostul ministru al Justiţiei Ana Birchall spune că sesizarea la CCR a fostului preşedinte al CSM Lia Savonea a fost „în mod evident şicanatorie şi abuzivă”.
Reacţia sa vine după ce Curtea Constituţională a decis că nu a existat conflict juridic între cele două.
„Aşa-zisul conflict inventat de doamna Savonea a fost cauzat de faptul că nu i-am tolerat derapajele. Pentru că m-am opus propunerilor şi deciziilor pe care le-am considerat şi le consider toxice pentru sistemul judiciar şi bunul mers al Justiţiei, doamna Savonea a transformat frustrările personale la rang de conflict imaginat, hărţuind practic ministrul Justiţiei. În lumina deciziei CCR de azi, Lia Savonea ar trebui să demisioneze din CSM în regim de urgenţă. Sper că o va face, pentru a da astfel şi un semn de revenire pe un făgaş normal, credibil, al CSM care trebuie să reprezinte, aşa cum se statuează şi în Constituţie, un garant al independenţei Justiţiei”, afirmă fostul ministru.
Potrivit Anei Birchall, „conflictul” a fost generat de „disperarea acesteia” pentru că nu ar fi reuşit „să îşi facă jocurile în CSM”.
„Decizia CCR de azi demonstrează încă o dată că, în realitate, aşa-zisul conflict a fost doar în imaginaţia doamnei Savonea, fiind generat în principal de disperarea acesteia pentru că nu a reuşit să îşi facă jocurile în CSM – jocuri demne mai degrabă de un politician decât de un magistrat. Sper că va avea decenţa să demisioneze!”, conchide aceasta.

References: CCR 
 CSM 
 CCR 
 CSM 
 CCR 
 CSM 
 CSM 
 CCR 
 CSM